CELEX: 32012D0784
Language: hu
Date: 2012-12-13 00:00:00
Title: 2012/784/: A Bizottság határozata ( 2012. december 13. ) az Ausztria által egyes üvegházhatású ipari gázokra vonatkozóan bejelentett nemzeti rendelkezésekről (az értesítés a C(2012) 9256. számú dokumentummal történt)

15.12.2012   
            
            
               HU
            
            
               Az Európai Unió Hivatalos Lapja
            
            
               L 347/29
            
         A BIZOTTSÁG HATÁROZATA
   (2012. december 13.)
   az Ausztria által egyes üvegházhatású ipari gázokra vonatkozóan bejelentett nemzeti rendelkezésekről
   (az értesítés a C(2012) 9256. számú dokumentummal történt)
   (Csak a német nyelvű szöveg hiteles)
   (2012/784/EU)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre és különösen annak 114. cikke (6) bekezdésére,
   mivel:
   
               (1)
            
            
               2012. június 27-én kelt levelében Ausztria az Európai Unió működéséről szóló szerződés (EUMSZ) 114. cikkének (4) bekezdése alapján bejelentette a Bizottságnak, hogy az Európai Közösséget létrehozó szerződés (EK-Szerződés) 95. cikkének (6) bekezdésével (jelenleg az EUMSZ 114. cikkének (6) bekezdése) összhangban elfogadott, az Osztrák Köztársaság által egyes fluortartalmú üvegházhatást okozó gázokra vonatkozóan bejelentett nemzeti rendelkezésekről szóló, 2007. december 21-i 2008/80/EK bizottsági határozatban (1) rögzített napon, 2012. december 31-én túl is fenn kívánja tartani az egyes üvegházhatású ipari gázokra vonatkozó, az egyes fluortartalmú üvegházhatású gázokról szóló, 2006. május 17-i 842/2006/EK európai parlamenti és tanácsi rendeletben (2) előírtaknál szigorúbb nemzeti rendelkezéseit.
            
         
               (2)
            
            
               Az egyes fluortartalmú üvegházhatású gázokról szóló 842/2006/EK rendelet célja a Kiotói Jegyzőkönyv alkalmazási körébe tartozó egyes gázok (a HFC-k, a PFC-k és az SF6) kibocsátásának megelőzése és korlátozása. A rendelet néhány felhasználási, illetve forgalombahozatali tilalmat is tartalmaz olyan esetekre, amelyekre vonatkozóan közösségi szinten költséghatékony helyettesítő megoldások állnak rendelkezésre, és amelyekben a tározás és a visszanyerés javítása nem látszik megoldhatónak.
            
         
               (3)
            
            
               A rendelet jogalapja kettős: általában valamennyi rendelkezés az EK-Szerződés 175. cikkének (1) bekezdésén (jelenleg az EUMSZ 192. cikkének (1) bekezdése) alapul, a 7., a 8. és a 9. cikk azonban az EK-Szerződés 95. cikkén (jelenleg az EUMSZ 114. cikke), tekintettel arra, hogy ezek a cikkek hatással vannak az Unió egységes piacán belüli szabad árumozgásra.
            
         
               (4)
            
            
               Ausztria 2002 óta rendelkezik nemzeti rendelkezésekkel egyes fluortartalmú üvegházhatású gázokra vonatkozóan. 2007. június 29-én az Osztrák Köztársaság értesítette a Bizottságot az egyes üvegházhatású gázokról szóló 842/2006/EK rendelet 9. cikke (3) bekezdésének b) pontja értelmében elfogadott, később a 2007. június 21-i BGBl. II. 139/2007. rendelettel módosított nemzeti intézkedésekről (a mezőgazdasági, erdészeti, környezetvédelmi és vízgazdálkodási szövetségi miniszter BGBl. II. 447/2002. rendelete a részlegesen és a teljesen fluorozott szénhidrogénekre és a kén-hexafluoridra vonatkozó tilalmakról és korlátozásokról, kihirdetve a Szövetségi Hivatalos Lap2002. december 10-i számában, a továbbiakban: miniszteri rendelet).
            
         
               (5)
            
            
               A miniszteri rendelet – Ausztria kibocsátáscsökkentési célkitűzéseinek teljesítése céljából – a Kiotói Jegyzőkönyv hatálya alá tartozó következő, jórészt nagy globális felmelegedési potenciállal rendelkező üvegházhatású gázokra vonatkozik: a fluorozott telítetlen szénhidrogénekre (HFC-k), a perfluor-karbonokra (PFC-k) és a kén-hexafluoridra (SF6). 2007. december 21-én a Bizottság az EK-Szerződés 95. cikkének (6) bekezdésére (jelenleg az EUMSZ 114. cikkének (6) bekezdése) való hivatkozással 2012. december 31-ig engedélyezte Ausztria számára a szóban forgó rendelkezések fenntartását.
            
         
               (6)
            
            
               A 2008/80/EK határozat elfogadása óta fennállnak azok a körülmények, amelyek a határozatban rögzített szigorúbb rendelkezések fenntartását eredetileg indokolták. A miniszteri rendelet változatlanul egy átfogóbb stratégia része, amelyet Ausztria a Kiotói Jegyzőkönyv és az azt követően a terhek megosztásáról uniós szinten elfogadott megállapodás szerinti kibocsátáscsökkentési céljainak elérése érdekében alkalmaz. E megállapodás értelmében Ausztria vállalta, hogy az üvegházhatású gázok kibocsátását a 2008-tól 2012-ig tartó időszakban az 1990-es és az 1985-ös bázisévhez képest 13 %-kal csökkenti.
            
         
               (7)
            
            
               Az üvegházhatású gázok kibocsátásának a 2020-ig terjedő időszakra szóló közösségi kötelezettségvállalásoknak megfelelő szintre történő csökkentésére irányuló tagállami törekvésekkel kapcsolatban az Európai Parlament és a Tanács által közösen elfogadott határozatban (3) az szerepel, hogy Ausztria 2020-ig a 2005. évi értékekhez viszonyítva további 16 %-kal csökkenti kibocsátását.
            
         
               (8)
            
            
               A bejelentett intézkedések a visszajelzések szerint jelentős mértékben hozzájárultak az üvegházhatású gázok kibocsátásának csökkenéséhez Ausztriában, és megakadályozták, hogy ezek a kibocsátások a korábban előre jelzett módon megnövekedjenek. Az intézkedés arányosságát a miniszteri rendeletben engedélyezett eltérések, valamint az általános tilalom alól megítélhető egyedi mentesség lehetősége biztosítja. A szabályozás emellett csak az új berendezésekre vonatkozik, a meglévő berendezésekben nem tiltja a fluortartalmú üvegházhatású gázok javítási és karbantartási célú használatát, tehát elejét veszi az ilyen berendezések idő előtti leselejtezésének.
            
         
               (9)
            
            
               A Bizottság megállapítja, hogy a miniszteri rendelet bizonyos tekintetben hatással van az áruk szabad forgalmára az Unió területén, ugyanakkor azt is elismeri, hogy a rendelkezések általánosak, és a hazai és az importált termékekre egyaránt vonatkoznak. Nincs arra utaló adat, hogy a bejelentett nemzeti rendelkezéseket az Unió gazdasági szereplői közötti önkényes megkülönböztetés eszközeként használták volna vagy használnák a jövőben. Tekintettel a fluortartalmú üvegházhatású gázokból eredő környezeti kockázatokra, a Bizottság megerősíti korábbi értékelését, miszerint az Ausztria által bejelentett nemzeti rendelkezések a kitűzött célok vonatkozásában nem képeznek aránytalan akadályt a belső piac működése szempontjából, különösen annak fényében, hogy a 842/2006/EK rendelet alkalmazásáról, hatásairól és megfelelőségéről nemrégiben elvégzett felülvizsgálat (4) következtetései szerint az üvegházhatású gázok kibocsátására vonatkozó uniós célok eléréséhez további, a fluortartalmú üvegházhatású gázok kibocsátásait csökkentő intézkedésekre van szükség.
            
         
               (10)
            
            
               A Bizottság véleménye szerint az Ausztria által 2012. június 27-én benyújtott, a fluortartalmú üvegházhatású gázokat tartalmazó és az ilyen gázokkal működő termékek és berendezések forgalomba hozatala, valamint az ilyen anyagok felhasználása tekintetében a 842/2006/EK rendelet rendelkezéseinél szigorúbb rendelkezéseket tartalmazó nemzeti jogszabályi rendelkezések fenntartása iránti kérelem elfogadható.
            
         
               (11)
            
            
               2008/80/EK határozatát megerősítve a Bizottság fenntartja, hogy a miniszteri rendeletben foglalt nemzeti rendelkezések:
               
                           —
                        
                        
                           környezetvédelmi igényeket elégítenek ki,
                        
                     
                           —
                        
                        
                           figyelembe veszik, hogy a tilalommal érintett alkalmazásoknak léteznek Ausztriában műszaki és gazdasági szempontból hozzáférhető alternatívái,
                        
                     
                           —
                        
                        
                           várhatóan korlátozott hatást gyakorolnak a gazdaságra,
                        
                     
                           —
                        
                        
                           nem képezik az önkényes megkülönböztetés eszközét,
                        
                     
                           —
                        
                        
                           nem képezik a tagállamok közötti kereskedelem rejtett korlátozását, és
                        
                     
                           —
                        
                        
                           ennek megfelelően összeegyeztethetőek a Szerződéssel.
                        
                     A Bizottság ezért úgy ítéli meg, hogy ezek az intézkedések jóváhagyhatók.
            
         
               (12)
            
            
               A Bizottság bármikor újból megvizsgálhatja, hogy a jóváhagyás feltételei továbbra is teljesülnek-e. Ilyen vizsgálat különösen akkor válhat időszerűvé, ha a 842/2006/EK rendelet vagy a 406/2009/EK határozat jelentős mértékben módosul. Figyelembe véve ezt a lehetőséget és az üvegházhatású gázok kibocsátásának csökkentésére vállalt hosszú távú uniós és tagállami kötelezettségeket, a jóváhagyást nem szükséges meghatározott időtartamra korlátozni,
            
         ELFOGADTA EZT A HATÁROZATOT:
   1. cikk
   A Bizottság ezúton jóváhagyja az Ausztria 2012. június 27-én kelt levelében a Bizottságnak egyes fluortartalmú üvegházhatású gázokra vonatkozóan bejelentett, a fluortartalmú üvegházhatású gázokat tartalmazó és az ilyen gázokkal működő termékek és berendezések forgalomba hozatala, valamint az ilyen anyagok felhasználása tekintetében a 842/2006/EK rendelet rendelkezéseinél szigorúbb követelményeket tartalmazó nemzeti rendelkezések alkalmazását.
   2. cikk
   E határozat címzettje az Osztrák Köztársaság.
   
      Kelt Brüsszelben, 2012. december 13-án.
      
         
            a Bizottság részéről
         
         Connie HEDEGAARD
         
            a Bizottság tagja
         
      
   
   
      (1)  HL L 24., 2008.1.29., 45. o.
   
      (2)  HL L 161., 2006.6.14., 1. o.
   
      (3)  Az Európai Parlament és a Tanács 2009. április 23-i 406/2009/EK határozata az üvegházhatású gázok kibocsátásának a 2020-ig terjedő időszakra szóló közösségi kötelezettségvállalásoknak megfelelő szintre történő csökkentésére irányuló tagállami törekvésekről (HL L 140., 2009.6.5., 136. o.).
   
      (4)  A Bizottság jelentése az egyes fluortartalmú üvegházhatású gázokról szóló 842/2006/EK rendelet alkalmazásáról, hatásairól és megfelelőségéről, COM(2011) 581 végleges.